Hun er nærmest vokset op i bølgerne, og torsdag fik Thilde Sofie Rasmussen fra Klitmøller fuldt udbytte for mange års træning i baghaven. Den 21-årige surfer vandt i portugisiske Santa Cruz en bronzemedalje ved EM i surf, og med det skriver den unge thybo sig ind i historien som den første danske kvinde til at vinde en medalje ved EM i surf. - Det blev til en flot 3. plads, et fuldstændig fantastisk resultat for dansk surf, lyder det fra Jesper Carlson, der er sportschef for Surf & SUP Danmark. Træner dagligt i Cold Hawaii Thilde Sofie Rasmussen vandt bronzemedaljen i disciplinen longboard, og til dagligt foregår hendes træning hjemme i Klitmøller, der i de seneste år er blevet omdøbt til Cold Hawaii. - Hun har netop bevist, at de danske bølger sagtens kan producere nogle af Europas bedste surfere, siger Jesper Carlson.

Referat:
Thilde Sofie Rasmussen fra Klitmøller har skrevet dansk surf-historie.